ΓΡΑΠΤΗ ΕΡΩΤΗΣΗ E-2254/97 υποβολή: Amedeo Amadeo (NI) προς την Επιτροπή (2 Iουλίου 1997)

Θέμα: Ευρωπαϊκή εθελοντική υπηρεσία των νέων

Σχετικά με την «Πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση του προγράμματος κοινοτικής δράσης «Ευρωπαϊκή εθελοντική υπηρεσία των νέων»» (έγγρ. CΟΜ(96) 610 τελ. - 96/0318 CΟD). Ζητείται από την Ευρωπαϊκή Επιτροπή να αποφύγει ενδεχόμενες στρεβλώσεις στην αγορά εργασίας. Σχετικώς γίνεται στην Επιτροπή υπόμνηση των κατωτέρω:

- οι οργανώσεις εργαζομένων και εργοδοτών θα πρέπει να συμμετέχουν στο πρόγραμμα, ώστε να αποτραπεί η υποκατάσταση της κανονικής απασχόλησης με την εθελοντική εργασία. Είναι σαφές ότι η πρόταση της Επιτροπής μπορεί να εγκριθεί μόνο εάν υπάρχει η εγγύηση ότι η πλήρης απασχόληση δεν θα υποκατασταθεί από την εθελοντική υπηρεσία 7

- οι κοινωνικοί εταίροι θα πρέπει να αποκαταστήσουν διάλογο με τις ΜΚΟ οι οποίες δρουν στο πλαίσιο ανθρωπιστικών προγραμμάτων που ενδέχεται να απαιτήσουν τη συνδρομή εθελοντών.

Κοινή απάντηση του κας Cresson εξ ονόματος της Επιτροπής στις γραπτές ερωτήσεις E-2254/97 και E-2255/97 (5 Aυγούστου 1997)

Η ευρωπαϊκή εθελοντική υπηρεσία προσφέρει στους νέους μια άτυπη εκπαιδευτική εμπειρία.Τους παρέχει τη δυνατότητα να γνωρίσουν σε βάθος ένα διαφορετικό πολιτιστικό και κοινωνικό περιβάλλον και να εξοικειωθούν με μια άλλη γλώσσα. Τους βοηθά, επίσης, να αναπτύξουν την προσωπικότητά τοςυ γενικότερα καθώς τους δίνει την ευκαιρία να αναλάβουν ευθύνες, να εργασθούν στο πλαίσιο μιας ομάδας και να συμβάλουν στην ανάπτυξη προγραμμάτων σε ένα άλλο κράτος μέλος.

Ήδη από την έναρξη της δοκιμαστικής δράσης της εθελοντικής υπηρεσίας των νέων, το 1996, η Επιτροπή τόνισε ότι οι νέοι εθελοντές δεν πρέπει βεβαίως να θεωρούνται ως πηγή φθηνού εργατικού δυναμικού ή ως μέσο υποκατάστασης υφιστάμενων ή μελλοντικά προβλεπόμενων κανονικών θέσεων εργασίας.Οι στόχοι της ευρωπαϊκής εθελοντικής υπηρεσίας είναι εκπαιδευτικοί. Οι δραστηριότητες στις οποίες συμμετέχουν οι εθελοντές βοηθούν στη δημιουργία προστιθέμενης αξίας των τοπικών προγραμμάτων στον κοινωνικό, περιβαλλοντικό ή πολιτιστικό τομέα, ή στην ανάπτυξη νέων πρωτοβουλιών σ' αυτούς τους τομείς. Κατά την αξιολόγηση των προτάσεων φιλοξενίας των εθελοντών, η Επιτροπή εξετάζει προσεκτικά τους πιθανούς κινδύνους της υποκατάστασης τξς εργασίας. Εξετάζει, επίσης, τις γνώμες σχετικά με κάθε πρόγραμμα, τις οποίες παρέχουν οι εθνικοί φορείς που είναι αρμόδιοι για την ευρωπαϊκή εθελοντική υπηρεσία, συνεκτιμώντας το ειδικό εθνικό πλαίσιο.

Η Επιτροπή έχει δηλώσει ότι δίνει μεγάλη σημασία σε αυτό το θέμα, κατά τις συζητήσεις της με την Οικονομική και Κοινωνική Επιτροπή, η οποία έχει εγκρίνει δύο θετικές γνώμες για την ευρωπαϊκή εθελοντική εργασία. Εξάλλου, η Επιτροπή παροτρύνει τα κράτη μέλη να συνδέσουν τους κοινωνικούς εταίρους με τις επιτροπές που συγκροτούνται σε εθνικό επίπεδο με στόχο την εποπτεία της επιλογής των προγραμμάτων.

Η Επιτροπή υποστηρίζει μικρό αριθμό προγραμμάτων σε τρίτες χώρες, σε πειραματική βάση, στο πλαίσιο της δοκιμαστικής δράσης της ευρωπαϊκής εθελοντικής υπηρεσίας. Στο πλαίσιο αυτό, οι νέοι εθελοντές είχαν την ευκαιρία να συμμετάσχουν σε κοινωνικές, περιβαλλοντικές, πολιτιστικές και ανθρωπιστικές δραστηριότητες που συντονίστηκαν από μη κυβερνητικές οργανώσεις. Πάντως, η Επιτροπή δεν θεωρεί σκόπιμη τη συμμετοχή νέων εθελοντών σε ανθρωπιστικές αποστολές σε εμπόλεμες περιοχές ή σε περιοχές που αντιμετωπίζουν κρίση.

Η Επιτροπή συμφωνεί με τον αξιότιμο βουλευτή ότι η εμπειρία που αποκτάται κατά την ευρωπαϊκή εθελοντική υπηρεσία μπορεί να διευκολύνει την ένταξη των νέων στην επαγγελματική ζωή. Προσφέρει ένα νέο είδος άτυπης εκπαιδευτικής εμπειρίας, συμπληρωματικό των υφιστάμενων προγραμμάτων κατάρτισης και επαγγελματικής εμπειρίας σε εθνικό και ευρωπαϊκό επίπεδο.

Όσον αφορά τα θέματα κοινωνικής προστασίας, η Επιτροπή παραπέμπει τον αξιότιμο βουλευτή στην απάντησή της στη γραπτή ερώτηση E-2727/96 ((ΕΕ C 60 της 26.2.1997 )).